**Uunga siunnersuut:**

**Aatsitassat pillugit ingerlatallu tamatumunnga pingaarutillit pillugit inatsisartut inatsisaata (aatsitassanut ikummatissanullu inatsit) allanngortinneqarnera pillugu Inatsisartut inatsisaat**

(Aatsitassanut Ikummatissanullu Aqutsisoqarfik aamma Aatsitassanik Suliassaqarfinnut Avatangiisinut Aqutsisoqarfik pillugit aalajangersakkat atorunnaarsinneqarnerat)

**§ 1**

Aatsitassat pillugit ingerlatallu tamatumunnga pingaarutillit pillugit inatsisartut inatsisaanni nr. 7, 7. december 2009-meersumi (aatsitassanut ikummatissanullu inatsit), takuuk Namminersorlutik Oqartussat inatsimmut nalunaarutaat nr. 8, 27. februar 2020-meersoq, makkua allanngortinneqarput:

**1.** § 3 imatut oqaasertalerneqarpoq:

" **§ 3.** Naalakkersuisut aatsitassanut suliassaqarfimmi allaffissornikkut oqartussaapput, ilanngullugit pissutsit aatsitassanut, aatsitassarsiorluni ingerlatassanut, nunap iluata toqqorsivittut imaluunniit aatsitassarsiorluni ingerlatassat pillugit siunertanut atorneqarneranut, nukissiuuteqarnermi ingerlataqarnernut taakkununnga atasunut, ruujorilersuilluni ingerlataqarnernut taakkununnga atasunut aamma ingerlatassanut allanut taakkununnga atasunut tunngassutillit tamarmik.

*Imm. 2.* Pissutsit aatsitassanut, aatsitassarsiorluni ingerlatassanut, nunap iluata toqqorsivittut imaluunniit aatsitassarsiorluni ingerlatassat pillugit siunertanut atorneqarneranut, nukissiuuteqarnermi ingerlataqarnernut taakkununnga atasunut, ruujorilersuilluni ingerlataqarnernut taakkununnga atasunut aamma ingerlatassanut allanut taakkununnga atasunut tunngassutillit tamarmik ataatsimoortumik oqartussani suliarinninnermi akuliusimatinneqartutut isumagineqarnissaat, Naalakkersuisut isumagissavaat.

*Imm. 3.* Oqartussamik, pisinnaatitsissummik pigisaqartunut allanullu suleqatigisartakkanut Inatsisartut inatsisaanni matumani pineqartunut ilaasunut tunngatillugu aatsitassanut suliassaqarfik pillugu allaffissornikkut attaveqaqatigiinnermik isumaginnittussamik, Naalakkersuisut toqqaassapput.

*Imm. 4.* Imm. 2 malillugu oqartussat suliarinninneranni ilaatinneqarput, ingerlatassanut pissutsinullu Inatsisartut inatsisaanni pineqartunut ilaasunut tunngatillugu, inatsisit maleruagassallu allat. Taamaattoq inatsisit imaluunniit maleruagassat allat malillugit oqartussat allat oqartussatut suliarinnittussaasimappata, tamanna atuutissanngilaq."

**2.** § 3 a atorunnaarsinneqarpoq.

**3.** § 3 b imatut oqaasertalerneqarpoq:

” **§ 3 b.** Pinngortitamut avatangiisinullu tunngasut pillugit aalajangiinerit naammagittaalliuutigineqarsinnaanerat pillugu aalajangersakkanik Naalakkersuisut aalajangersaassapput."

**4.** § 3 c atorunnaarsinneqarpoq.

**§ 2**

Inatsisartut inatsisaat manna ulloq 1. januar 2026 atuutilerpoq.

*Namminersorlutik Oqartussat, ulloq xx. xxx 2025*

Naalakkersuisut Siulittaasuat